**Marilyn vos Savant** (alk. **Marilyn Mach**, s. 11. elokuuta 1946 St. Louis, Yhdysvallat) on yhdysvaltalainen tietokirjailija ja toimittaja, jota on väitetty maailman älykkäimmäksi.

Elämä
-----

Marilyn vos Savant syntyi italianamerikkalaisen Mary vos Savantin ja saksanamerikkalaisen Joseph Machin perheeseen. Hänelle tehtiin koulussa älykkyystesti seitsemän-, kahdeksan- ja yhdeksänvuotiaana, ja hän sai joka kerta täydet pisteet. Kymmenvuotiaana Savant testattiin aikuisten testillä, josta hän sai jälleen täydet pisteet. Tämän jälkeen koulun rehtori päätti, ettei tytön paikka ole luokassa, ja alkoi antaa hänelle yksityisopetusta. Hänen vanhempansa eivät kuitenkaan panneet suurta arvoa tyttärensä älykkyydelle, koska ajattelivat, että naiselle ei ole juurikaan hyötyä älykkyydestä.

Kuusitoista vuotta täytettyään Savant avioitui ja alkoi auttaa vanhempiaan heidän St. Louisiin perustamansa pesulaketjun hoidossa. Hänen vanhempiensa perustama perheyritys laajeni vain muutamassa vuodessa käsittämään 40 pesulaa sekä kemiallisen pesulan koneita ja tarvikkeita myyvän tytäryrityksen. Savantille syntyi lisäksi kaksi lasta muutaman vuoden sisällä. Savant suunnitteli opiskelevansa työssäkäynnin ja lastenhoidon ohessa mutta kävi lopulta vain muutamalla luennolla.

Savant erosi ja solmi uuden avioliiton 25-vuotiaana. Uusi liitto kesti kymmenen vuotta, minkä jälkeen hän muutti New Yorkiin, otti käyttöönsä äitinsä tyttönimen ja päätti ryhtyä kirjailijaksi. Savant julkaisi ensimmäisen tietokirjansa nelikymppisenä vuonna 1985. Guinnessin ennätysten kirja julkaisi tiedon hänen korkeasta älykkyysosamäärästään vuonna 1986. Vuodesta 1986 lähtien Savant on vastaillut ihmisten kysymyksiin "Ask Marilyn"-nimisellä kysymyspalstallaan, jota julkaistaan laajalevikkisessä Parade-lehdessä. Savant asuu New York Cityssä kolmannen aviomiehensä, kirurgi Robert Jarvikin kanssa.

Älykkyystestien tulokset
------------------------

Vos Savant sai 10-vuotiaana 23-vuotiaiden huippupisteet. Hänen älykkyysosamääristään on monta tulkintaa, mutta sen sanottiin olevan hänellä 10-vuotiaana joko 218, 228 tai 230. Nykyään sen arvioidaan olevan yli 167 tai 186 (keskihajonnalla 16, jota käytetään Yhdysvalloissa). Tässä ei ole välttämättä ristiriitaa, koska keskimääräistä älykkäämpien lasten älykkyys näyttää olevan log-normaalisti jakautunut, eli satunnaismuuttujan logaritmi on normaalijakautunut. Kun verrataan vos Savantin lapsena saamaa 228 normaalijakautunutta arvoa vastaavaan log-normaaliin jakaumaan, niin saadaan 187,9, mikä on lähellä hänen aikuisena saamansa testin arvoa. Joka tapauksessa yhtä korkeat luvut ovat harvinaisia.

Savantin teoksia
----------------

* 1985 – Omni I.Q. Quiz Contest
* 1990 – Brain Building: Exercising Yourself Smarter (yhdessä Leonore Fleischerin kanssa)
* 1992 – Ask Marilyn
* 1993 – The World's Most Famous Math Problem: The Proof of Fermat's Last Theorem and Other Mathematical Mysteries
* 1994 – More Marilyn: Some Like It Bright!
* 1994 – "I've Forgotten Everything I Learned in School!": A Refresher Course to Help You Reclaim Your Education
* 1996 – Of Course I'm for Monogamy: I'm Also for Everlasting Peace and an End to Taxes
* 1996 – The Power of Logical Thinking: Easy Lessons in the Art of Reasoning... and Hard Facts about Its Absence in Our Lives
* 2000 – The Art of Spelling: The Madness and the Method
* 2002 – Growing Up: A Classic American Childhood

Lähteet
-------

1. ↑  Kittelstad, Kit: Marilyn vos Savant Facts *YourDictionary.com*. Viitattu 10.4.2020. (englanniksi)
2. 1 2  Banerjee, Soumyadipta : I was not an especially happy child: Marilyn Vos Savant *DnaIndia.com*.  26.5.2010 . Viitattu 10.4.2020. (englanniksi)
3. 1 2 3  Knight, Sam : Is a high IQ a burden as much as a blessing? *The Finical Times*.  10.3. 2009 . Viitattu 10.4.2020. (englanniksi)
4. 1 2  Marilyn vos Savant *NNDB – Tracking the entire world*. Viitattu 10.4.2020. (englanniksi)
5. ↑  Vos Savant, Marilyn 1946- *OCLC – WorldCat Identities*. Viitattu 10.4.2020. (englanniksi)
6. ↑  About Marilyn *MarilynvosSavant.com*.  Arkistoitu 5.3.2016. Viitattu 10.4.2020. (englanniksi)
7. ↑  Scoville, John : Statistical Distribution of Childhood IQ Scores  *The Mega Foundation*.  Arkistoitu 28.8.2018. Viitattu 10.4.2020. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Katalonia
* Saksa
* Yhdysvallat
* Japani
* Tšekki
* Australia
* Alankomaat

 |
|  |
| Tieteilijät | 
* CiNii
* zbMATH

 |
|  |
| Henkilöt | 
* Trove

 |
|  |
| Muut | 
* IdRef

 |

 |